b'\n_START_ARTICLE_\nRapallon sopimus\n_START_PARAGRAPH_\nRapallon sopimus solmittiin 16. huhtikuuta 1922 Ven\xc3\xa4j\xc3\xa4n ja Saksan kesken. Sen allekirjoitti Saksan ulkoasiainministeri Walther Rathenau ja neuvosto-Ven\xc3\xa4j\xc3\xa4n ulkoasiainkansankomissaari Georgi Vasiljevit\xc5\xa1 T\xc5\xa1it\xc5\xa1erin. T\xc3\xa4m\xc3\xa4 Genovan konferenssin aikana solmittu sopimus loi neuvosto-Ven\xc3\xa4j\xc3\xa4n ja Saksan v\xc3\xa4lille diplomaattisuhteet, jotka olivat katkenneet 13. marraskuuta 1918. Tuolloin kun Saksan h\xc3\xa4vitty\xc3\xa4 ensimm\xc3\xa4isen maailmansodan oli Neuvosto-Ven\xc3\xa4j\xc3\xa4 julistanut Brest-Litovskin rauhansopimuksen mit\xc3\xa4tt\xc3\xb6m\xc3\xa4ksi ja pyrkinyt hankkimaan takaisin siin\xc3\xa4 menetettyj\xc3\xa4 alueita Ukrainassa, Puolassa ja Baltiassa etenem\xc3\xa4ll\xc3\xa4 sit\xc3\xa4 mukaa kun it\xc3\xa4valtaunkarilaiset ja saksalaiset vet\xc3\xa4ytyiv\xc3\xa4t._NEWLINE_Sopimusta laajennettiin Berliiniss\xc3\xa4 5. marraskuuta 1922 koskemaan my\xc3\xb6s Armenian, Azerbaid\xc5\xbeanin, Georgian, Ukrainan, Valko-Ven\xc3\xa4j\xc3\xa4n ja Kaukasian sosialistisia neuvostotasavaltoja. Lis\xc3\xa4p\xc3\xb6yt\xc3\xa4kirjan allekirjoitti Ven\xc3\xa4j\xc3\xa4n sosialistisen federatiivisen neuvostotasavallan puolesta  sen Berliinin suurl\xc3\xa4hettil\xc3\xa4s Nikolaus Krestinski, muiden neuvostotasavaltojen puolesta Ukrainan toimeenpanevan keskuskomitean j\xc3\xa4sen Waldemar Aussem ja Saksan puolesta alivaltiosihteeri von Maltzan._NEWLINE_Sopimuksella maailmansodan h\xc3\xa4vinnyt Saksa sek\xc3\xa4 sis\xc3\xa4llissodan ja intervention k\xc3\xa4rsinyt neuvosto-Ven\xc3\xa4j\xc3\xa4 murtautuvat diplomaattisesta erist\xc3\xa4ytyneisyydest\xc3\xa4\xc3\xa4n. Samalla luotiin perusta sille, ett\xc3\xa4 Saksa saattoi Versailles\xe2\x80\x99n rauhansopimuksen vastaisesti kehitt\xc3\xa4\xc3\xa4 silt\xc3\xa4 kiellettyj\xc3\xa4 asej\xc3\xa4rjestelmi\xc3\xa4 Neuvostoliiton alueella._NEWLINE_Rapallon sopimuksen pohjalta Krestinski ja Stresemann allekirjoittivat 24. huhtikuuta 1926 viel\xc3\xa4 Berliinin sopimuksenkin, mik\xc3\xa4 sis\xc3\xa4lsi Neuvostoliiton ja Saksan v\xc3\xa4lisen hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen.'